
שינויים בתקציב לשנת 2011
היו"ר משה גפני:

אני מחדש את ישיבת ועדת הכספים. על סדר היום שינויים בתקציב לשנת 2011.

פניות מספר 566 עד 568 –
רוחמה אברהם בלילא:

עוד הפעם ביטחון פנים. 

היו"ר משה גפני:

לא היה רפרנט.

רוחמה אברהם בלילא:

אמרנו שהם צריכים להסדיר את נושא הגמלאים.

היו"ר משה גפני:

יש רפרנט?

איתן גולדפלם:

אני ראש החטיבה התקציבית במשרד לביטחון פנים ואני אציג את הפנייה. זאת פנייה שכבר שוכבת כאן כמה שבועות.


הפנייה נועדה לתגבר את תקציב השכר של משטרת ישראל ולתקצב תוכניות לפיתוח טכנולוגי בתקציב הפיתוח.

היו"ר משה גפני:

אני קיבלתי מכתב מיעקב גנות, מנכ"ל המשרד לביטחון פנים, לגבי הנושא של גמלאי המשטרה. אני לא שבע רצון מזה. זאת מעין אמירה שאנחנו ממשיכים לדון אבל אני רוצה הודעה מהשר שתאמר לנו מתי יסתיים הדיון עם גמלאי המשטרה. אני לא אעכב את ההעברה הזאת ואם הוועדה תאשר, אני אאשר אבל אני מבקש לדעת השבוע מהשר לביטחון פנים מתי התאריך הסופי לפתרון הבעיה של גמלאי המשטרה. אני מבקש לקבל תשובה עוד השבוע ואם אפשר, לקבל אותה בכתב. אם אני לא אקבל בכתב עד סוף השבוע, אל תביאו יותר העברות לכאן. אני לא יכול לעמוד מול גמלאי המשטרה.

איתן גולדפלם:

הנושא נמצא במשא ומתן.

היו"ר משה גפני:

בסדר, משא ומתן, אבל מה זה משא ומתן? משא ומתן עם תע"ש, משא ומתן עם גמלאי המשטרה, איזו ממשלה זאת? כל היום במשא ומתן. הבעיה היא שאין לי אלטרנטיבה כי אחרת הייתי מחפש אלטרנטיבה.

עתניאל שנלר:

אתה בקואליציה אדוני.

היו"ר משה גפני:

אז מה אם אני בקואליציה? אז אסור לו לומר את האמת? 

רוחמה אברהם בלילא:

הנושא של הגמלאים לא יסתיים לעולם.

היו"ר משה גפני:

אני מבקש עד סוף השבוע לקבל תשובה מהשר לביטחון פנים. אני מבקש לקבל ממנו מכתב ושיאמר לי מתי עומד להסתיים העניין של גמלאי המשטרה. אם לא אקבל מכתב והמכתב לא יספק את הוועדה, אל תביאו יותר פניות.


אנחנו מצביעים.

ה צ ב ע ה

פניות מספר 566 עד 568 – אושרו פה אחד


אני מבקש לקבל עד סוף השבוע מכתב מהשר לביטחון פנים.

פניות מספר 617 ו-618 –
אורי גבע:

הפנייה נועדה להעביר מיליון וחצי שקלים לתקציב האפוטרופוס על נכסי נפקדים לטובת קרן המלגות של הוואקף האיסלאמי. עשינו פנייה דומה כזאת גם בשנה שעברה. 

היו"ר משה גפני:

למי המלגות?

אורי גבע:

מלגות לסטודנטים מוסלמים שלומדים במוסדות אקדמיים. האפוטרופוס על נכסי נפקדים מעט מאחר אבל ביקשתי ממנו לבוא ולהסביר במידה ויהיו שאלות.

היו"ר משה גפני:

מה זה ה-ואקף?

רוחמה אברהם בלילא:
מה הקריטריונים? לפי מה נותנים? זה מיליון וחצי שקלים ואני רוצה לדעת מה הקריטריונים לחלוקת המלגות האלה.

אורי גבע:

לכן הזמנתי את האפוטרופוס על נכסי נפקדים. הוא מתעכב ואם אפשר להביא את הפנייה בסוף הישיבה, אני אודה לכם.

היו"ר משה גפני:

בסדר.

פנייה מספר 619 –
עופר מרגלית:

הפנייה נועדה להעברת 16 מיליון שקלים לרשות השידור לצורך מימון הפטור מאגרה לגמלאים. זה בעצם החלק האחרון של הסכום. בסך הכול הסכום הוא 64 מיליון שקלים. זה בהתאם לסיכום קואליציוני עם סיעת ישראל ביתנו.

היו"ר משה גפני:

אנחנו מצביעים.

ה צ ב ע ה

פנייה מספר 619 – אושרה 

רוחמה אברהם בלילא:

אני לא אצביע בעד. אני בעד ההסכם.

היו"ר משה גפני:

עתני, אתה מצביע?

עתניאל שנלר:

כן.

רוחמה אברהם בלילא:

אתה רוצה לכבד הסכמים בין הליכוד לישראל ביתנו?

היו"ר משה גפני:

אבל זה פטור מאגרה לגמלאים.

רוחמה אברהם בלילא:

אני בעד העניין.

היו"ר משה גפני:

אתה רוצה להצביע בעד?

רוחמה אברהם בלילא:

אני בעד הפטור הזה.

היו"ר משה גפני:

אחד בעד ושניים נמנעים. הפנייה אושרה.

פניות מספר 625 ו-626 –
טמיר כהן:


משרד ראש הממשלה.

אורי גבע:

הפנייה נועדה לתקצוב המטה הקיברנטי הלאומי. אנחנו  מתקצבים את מינהלת ההקמה שלו בהתאם להחלטת הממשלה בנושא. מדובר בשלושה תקנים לתפעול התחלתי.

רוחמה אברהם בלילא:

תסביר עוד הפעם.

אורי גבע:

בהחלטת הממשלה מספר 3611 מאוגוסט הוחלט על הקמת מטה לטיפול בפגיעות קיברנטיות במדינה. 

רוחמה אברהם בלילא:

במה?

אורי גבע:

בפגיעות קיברנטיות. 

רוחמה אברהם בלילא:

תסביר.

אורי גבע:

מתקפות של האקרים, לוחמה אלקטרונית וכיוצא בזה. סוכם להקים מטה. אנחנו עוד לא מקימים אותו אלא מדובר כאן במינהלת ההקמה שלו שמורכבת משלוש משרות כפי שאומרת החלטת הממשלה. בהמשך נראה לאן זה מתקדם.

היו"ר משה גפני:

אנחנו מצביעים.

ה צ ב ע ה

פניות מספר 625 ו-626 – אושרו פה אחד

פניות מספר 631 ו-632 –
אורי גבע:

הפנייה נועדה לתגבור תקציב הרבנות הראשית לכמה נושאים. הנושא העיקרי הוא תקציב לפעילות ליצירת כרטיס תרומת איברים בציבור הציוני-דתי, יוזמה שהגיעה מהכנסת בתמיכת הרבנות. אחרי דיון אתם סוכם להקציב לזה מיליון ו-180 אלף שקלים. פעילות באמצעות עמותות שבעצם יבצעו כל מיני פעולות כמו קמפיינים והסברה לגבי תרומת איברים בציבור הזה. סוכם אתנו על תוספת של מיליון ו-180 אלף שקלים לנושא.

היו"ר משה גפני:

אדוני הגמלאי, אתה יכול להישאר עד סוף הישיבה. מעניין כאן.

אלי לפלר:

תודה רבה.

היו"ר משה גפני:

בגיל שלכם, אתם יכולים ללמוד אזרחות.

אלי לפלר:

איך אתה יודע שאנחנו לא יודעים אזרחות?

היו"ר משה גפני:

אתם יודעים, אבל תלמדו עוד. תראו איך מתפתחת האזרחות כאן.

אלי לפלר:

אנחנו מאוד שמחים להיות כאן היום. פעם ראשונה אנחנו כאן. בגיל 77 פעם ראשונה.

היו"ר משה גפני:

ברוכים הבאים. שתהיה בריא, אתה נראה איש צעיר.

אלי לפלר:

נראה, אבל צה"ל והמשטרה לא חושבים כך. צה"ל והמשטרה חושבים שבגיל שבעים צריך ללכת הביתה.

היו"ר משה גפני:

תודה.

אורי גבע:

יתר התגבורים הם למעשה לנושאים שוטפים של הרבנות כמו תגבור מחלקת הבחינות של הרבנות, כמה סטודנטים שיעזרו לטפל שם בנושאים אדמיניסטרטיביים.

היו"ר משה גפני:

מה יעשו הסטודנטים?

אורי גבע:

יעזרו בנושאים אדמיניסטרטיביים בנושא הבחינות, ההסמכה לרבנות. ההסמכה לרבנות מתוקצבת בהוצאה מותנית בהכנסה כי זה מתוקצב מאגרות שמשלמים הנבחנים.

היו"ר משה גפני:

למה? שייקחו תלמידי ישיבות שיבדקו את הבחינות.

עתניאל שנלר:

כל מה שקשור לבחינות, הסטודנטים עוזרים בצד האדמיניסטרטיבי.

היו"ר משה גפני:

אבל למה צריך סטודנטים?

עתניאל שנלר:

משום שאין להם תקנים.

היו"ר משה גפני:

אני בעד.

עתניאל שנלר:

אלף אנשים עושים בחינה ביום אחד וצריך לארגן את זה.

רוחמה אברהם בלילא:

הם לא יכולים לקחת תלמידי ישיבות?

היו"ר משה גפני:

תגיד לי, אתה המגן של הרבנות?

עתניאל שנלר:

כן, כי הם עושים דבר טוב.

היו"ר משה גפני:

המגן של הרבנות זה אני.

עתניאל שנלר:

לא, אני.  עד היום חיכו שלושה חודשים לבחינות והיום לא יחכו שלושה חודשים.

היו"ר משה גפני:

מזה 480 אלף שקלים?


רוחמה, את מצביעה על זה?

רוחמה אברהם בלילא:

עוד לא החלטתי.

היו"ר משה גפני:

אני נמנע.

עתניאל שנלר:

אני אצביע בעד.

היו"ר משה גפני:

בסדר. 

אורי גבע:

הנושא של ההוצאה מותנית בהכנסה, למעשה יש פעילות שנגזרת רק מהעומס שיש על הרבנות. כלומר, אם יש אלפיים נבחנים במקום אלף נבחנים, צריך למעשה לשכור חדרים וצריך שיהיה תקציב תפעול בלבד. לכן זה מתוקצב בהוצאה מותנית בהכנסה. אנחנו מתקצבים את הרבנות בנושא הזה בהוצאה מותנית בהכנסה כי זה נובע ישירות מהעומס שמוטל על הרבנות.

היו"ר משה גפני:

הם אומרים שחסר להם כסף ברבנות. זה נכון?

אורי גבע:

ברבנות? 

היו"ר משה גפני:

כן, בתקציב הרבנות.

אורי גבע:

אנחנו עומדים בקרוב להוסיף להם עוד סכום די קטן, לדעתי משהו כמו מאתיים אלף שקלים, לנושא שכר דירה. שכר הדירה שלהם הולך ועולה והסכמנו לעזור להם בסכום יחסית פעוט שיפתור את הבעיה.

היו"ר משה גפני:

תודה רבה. אנחנו מצביעים.

ה צ ב ע ה

פניות מספר 631 ו-632 – אושרו

אני ורוחמה אברהם נמנעים. הפניות עברו.

פנייה מספר 633 – הנהלת בתי המשפט


אתה רפרנט של משרד המשפטים?

אורי גבע:

כן. עד לפני חודש וחצי-חודשיים הייתה רפרנטית אחרת שעזבה אותנו.

היו"ר משה גפני:

אתה היום הרפרנט של בתי המשפט?

אורי גבע:

החל מלפני חודש. כן.


הפנייה הזאת נועדה להוספת שישה תקני רשמי בתי משפט שלום להפעלת פיילוט של פעילות בתי המשפט בשעות אחר הצהרים. המטרה העיקרית היא בסופו של דבר להנגיש את בתי המשפט ואת השירות המשפטי לאזרח גם אחרי שעות העבודה. הסכמנו לפיילוט של שישה רשמים. נבדוק את התפוקות.

רוחמה אברהם בלילא:
אין בעיה.

היו"ר משה גפני:

אני מבקש להודיע שאני עיכבתי פנייה של בתי המשפט ולאחר מכן אישרתי בישיבה הקודמת ועשיתי רביזיה, לאור ההתנהלות עם שר המשפטים שהוא גם יושב ראש הוועדה למינוי שופטים וגם יושב ראש הוועדה למינוי דיינים. אני לא אוהב את ההתנהלות שלו. אני חושב שהוא לא מוסר דין וחשבון לפני הוועדה שצריכה לפקח על עבודת הממשלה. היו אלי כמה פניות ואתמול דיברה אתי דורית בייניש, נשיאת בית המשפט העליון. הייתה שיחה ארוכה ולא אחזור על כל מה שהיא אמרה. היא ביקשה ממני, וגם נימקה את הבקשה שלה, שאני לא אעכב את זה. הם לקראת סוף השנה.

מכיוון שאני לא נגד בתי המשפט – ודרך אגב, היא גם אמרה את זה  וזה נכון, אני לא נגד בתי המשפט אלא שאני נגד שיתערבו בנושאים שהם נושאים שנוגעים לנבחרי הציבור, אבל צריך את בתי המשפט – אני מסיר את הרביזיה שלי.

טמיר כהן:


לגבי פניות מספר 518 ו-519.

היו"ר משה גפני:

כן. לגבי פניות מספר 518 ו-519.

אני מסיר את הרביזיה שלי לאור בקשתה של נשיאת בית המשפט העליון. אני מבקש לאשר גם את הפנייה הזאת. טענותיי, חבר הכנסת שנלר, נגד יושב ראש הוועדה לבחירת שופטים ויושב ראש הוועדה לבחירת דיינים, שר המשפטים יעקב נאמן, בעינה עומדת.


אנחנו מצביעים.

ה צ ב ע ה

פנייה מספר 633 – אושרה פה אחד

פנייה מספר 649 – משרד ראש הממשלה

אורי גבע:

אני אציג את הפנייה.

היו"ר משה גפני:

אתה רפרנט של כל המשרדים.

אורי גבע:

החלטת הממשלה מיולי 2010 בנושא תוכנית לטיפוח מנהיגות, יצירה ועשייה ציוניים.

היו"ר משה גפני:

מה זה?

אורי גבע:

האמת שאני לא מכיר. 

היו"ר משה גפני:

אנחנו ממשיכים.

פניות מספר 650 ו-651 – תיירות

עופר מרגלית:

הפנייה נועדה להעברת 9.5 מיליון שקלים מהמשרד לפיתוח הנגב והגליל ושלושה מיליוני שקלים מהמשרד לשיתוף פעולה אזורי. זה לצורך השתתפות בפרויקטים בפריפריה. זה פרויקט של תשתיות תיירות בעיקר.  העברת שני מיליון שקלים ממשרד ראש הממשלה עבור פיתוח מתחמי תיירות בסקטור המיעוטים בצפון הארץ. העברת מיליון שקלים לצורך הקמת מרכז תיירותי בקצרין. תקצוב חמישה מיליון שקלים בהרשאה להתחייב ובעבור תקציב המינהלה של החברה להגנת ים המלח. הסעיף האחרון הוא העברת 24.9 מיליון שקלים.

רוחמה אברהם בלילא:

מה זאת אומרת חמישה מיליון שקלים לתקציב מינהלה?

עופר מרגלית:

יש חברה ממשלתית.

רוחמה אברהם בלילא:

אני יודעת. אני מכירה את זה, אבל למה היא צריכה חמישה מיליון שקלים לקראת סוף השנה? לשם מה?

עופר מרגלית:

הבעיה שהייתה שבהחלטת הממשלה המקורית, כאשר היא הוקמה, היא הוקמה לתקופה מוגבלת והיא ממשיכה את פעילותה. תקציב הפעילות שלה קיים ולא צריך להגדיל אותו. לגבי תקציב המינהלה, אנחנו חייבים להגדיל אותו.

רוחמה אברהם בלילא:

למה? היו תוספות של תקנים?

עופר מרגלית:

לא, לא הייתה כל תוספת. פשוט היא פועלת יותר ממה שתכננו במקור. 

היו"ר משה גפני:

היא פועלת יותר זמן.

עופר מרגלית:

כן.

היו"ר משה גפני:

מה זה 24 מיליון שקלים?

עופר מרגלית:

24.9 מיליון שקלים בהרשאה להתחייב למימון תשתיות תיירותיות בעיר אילת. זה סיכום שקיים בין משרד התיירות, עיריית אילת ומשרד האוצר לפיתוח התיירות בעיר.

רוחמה אברהם בלילא:

אדוני היושב ראש, לגבי סעיפים 1 ו-2 מבקשת לקבל פירוט.

עופר מרגלית:
אין שום בעיה.

רוחמה אברהם בלילא:

יש בעיה כי אני לא רוצה להעביר את זה עכשיו. אני רוצה לקבל פירוט של הערים שמקבלות את התקציב הזה.

עופר מרגלית:
זה במסגרת תוכנית העבודה.

רוחמה אברהם בלילא:

בסדר, אבל אני רוצה לראות. יש פרויקטים שמוקפאים באזורים מסוימים.

היו"ר משה גפני:

רוחמה, אני מציע שנאשר את הפנייה הזאת ואת מגישה רביזיה עד שתקבלי את הפירוט.

רוחמה אברהם בלילא:

בסדר.

היו"ר משה גפני:

יש כאן את אילת ויש כאן דברים שהם חשובים. אי אפשר לבודד. אין מצב כזה. 

עופר מרגלית:

אני אעביר לך עוד היום את הרשימה.

רוחמה אברהם בלילא:

תעביר לוועדה וכשמנהל הוועדה יתקשר אלי, אני אסיר את הרביזיה שלי.

היו"ר משה גפני:

אנחנו מצביעים.

ה צ ב ע ה

פניות מספר 650 ו-651 – אושרו פה אחד

רוחמה אברהם בלילא:

רביזיה.

היו"ר משה גפני:

הפניות אושרו. חברת הכנסת רוחמה אברהם מגישה רביזיה. תעביר את הרשימה בבקשה היום, הרביזיה תוסר והכסף יעבור ליעדו.

פנייה מספר 652 –
חן לב:

הפנייה נועדה להגדיל את תקציב פרויקט מרכבה ב-14 מיליון שקלים במזומן.

היו"ר משה גפני:

מה זה מרכבה?

חן לב:

פרויקט מרכבה זה פרויקט שדנו בו בהרחבה בעבר בוועדה.

רוחמה אברהם בלילא:

מחשוב. אתה יודע כמה שנים אני שומעת על הפרויקט הזה?

היו"ר משה גפני:

פשוט לא יאומן.

רוחמה אברהם בלילא:

אני חושבת אדוני היושב ראש לא להעביר את התקציב הזה עד אשר יבואו ויציגו בפנינו את כל הפרויקט, מתי הוא התחיל, מה הן הדרכים שלו וכולי.

היו"ר משה גפני:

הציגו כבר.

רוחמה אברהם בלילא:

אבל מתי הם מתכוונים לסיים ומה העלות הכוללת של כל הפרויקט הזה.

חן לב:

עלות ההקמה הכוללת של הפרויקט לפי החלטת הממשלה שהתקבלה בינואר האחרון היא 385 מיליון שקלים.

רוחמה אברהם בלילא:

כמה?

חן לב:

385 מיליון שקלים.

רוחמה אברהם בלילא:

טרכטנברג.

היו"ר משה גפני:

טרכטנברג קטן עלינו. מי עומד בראש הפרויקט הזה?

חן לב:

התקציב הוא בפריסה שהתחילה משנת 2003. 

היו"ר משה גפני:

כמה אמרת?

חן לב:

385 מיליון שקלים החל משנת 2003.

היו"ר משה גפני:

למה משקיעים כל כך הרבה כסף בדבר כזה?

חן לב:

זה פרויקט גדול ויקר מאוד שהמטרה המרכזית שלו היא לאפשר בקרה יותר טובה לחשב הכללי על ביצוע.

רוחמה אברהם בלילא:

כמה שנים אני שומעת את זה.

היו"ר משה גפני:

לא העבירו כסף למשרד החינוך עבור מוסדות תורה בגלל שעברו לתוכנת מחשב חדשה. אתה מכיר את הדבר הזה?

חן לב:

לא. לא מכיר את הנושא הזה.

רוחמה אברהם בלילא:

אני לא חושבת שאנחנו צריכים להעביר את הפנייה.

היו"ר משה גפני:

אני מבקש לישיבה הבאה את מנהל הפרויקט כי אני רוצה לדעת באמת את ההיקפים. לא ידעתי שכאלה הם ההיקפים.

רוחמה אברהם בלילא:

אבל זה משנת 2003. אדוני היושב ראש, 384 מיליון שקלים בהחלטת ממשלה אחרונה, למעט העובדה שמ-2003 הפרויקט הזה עובד. אני רוצה לדעת כמה כספים הושקעו עד עתה.

היו"ר משה גפני:

קיבלתי את עמדתך. אני מבקש שיבוא מנהל הפרויקט. חברת הכנסת רוחמה אברהם מבקשת לדעת את כל התהליך הזה, כמה הושקע, למה כל כך הרבה כסף, מה זה עושה וכולי. שלא יכתבו עלינו אחרי כן בעיתון שאנחנו מעבירים כספים סתם בלי דיון ממש. צריך שיהיה דיון, אף על פי שדיברתי עם מנהל הפרויקט.

חן לב:

אני סבור שכן, דיברת גם עם סגן החשב הכללי שאחראי על הפרויקט .

רוחמה אברהם בלילא:

העובדה היא שמדובר בסכומים כאלה. אתה ידעת על כך.

היו"ר משה גפני:

לא, לא ידעתי שמדובר בסכומים כאלה. בסדר, יבוא מנהל הפרויקט. חברת כנסת מכובדת מבקשת את זה.

פניות מספר 653 עד 655 –
אורי שמרת:

הפנייה נועדה להעביר סך של 28 מיליון שקלים ממשרד ראש הממשלה למשרד החינוך בהתאם לפירוט הבא: סך של 24 מיליון שקלים עבור יישום תוכנית רב שנתית לפיתוח הישובים הבדואים, הדרוזים והצ'רקסים בצפון בהתאם להחלטות ממשלה 2861 מיום 13 בפברואר 2011 ו-3211 מיום 15 במאי 2011. סך של 4.3 מיליון שקלים מהמשרד לענייני גמלאים למשרד החינוך עבור השתתפות בפרויקטים שונים. 

היו"ר משה גפני:

רגע, לקרוא גם אני יודע. תגיד לי מה זה פרויקטים.

אורי שמרת:

אני אפרט. יש 600 אלף שקלים ליד בן צבי עבור סמינרים לאזרחים ותיקים 1.2 מיליון שקלים עבור תיעוד סיפורי ניצולי שואה.

היו"ר משה גפני:

אני רוצה פירוט איך בודקים את זה. אני רוצה לדעת איך אוכפים את זה. הרי לא נותנים את זה סתם אלא יש קריטריונים ועל פיהם מעבירים.

רוחמה אברהם בלילא:

יותר מזה. אני רוצה לבקש את הפירוט של הישובים הבדואים, הדרוזים והצ'רקסים.

אורי שמרת:

יש שתי החלטות ממשלה.

רוחמה אברהם בלילא:

בסדר. אני רוצה לקבל רשימה.


אדוני היושב ראש, אנחנו מבקשים רשימת הקריטריונים והישובים. נכון?

היו"ר משה גפני:

כן. אם אפשר. אני מבקש לדעת איך אוכפים את זה. זאת אומרת, נותנים ליד בן צבי למשל, מי אומר שהם באמת עושים את הפרויקטים האלה עליהם מדובר?

אורי שמרת:

את הבקרה?

היו"ר משה גפני:

את הבקרה. אולי הם לא עושים את זה?

אורי שמרת:

שבאמת הכסף הולך לפרויקט הזה?

היו"ר משה גפני: 

כן. 

רוחמה אברהם בלילא:

חד משמעית.

היו"ר משה גפני:

מה שמבקשת חברת הכנסת רוחמה אברהם זה את רשימת הישובים.

רוחמה אברהם בלילא:

פירוט הישובים והקריטריונים.

אורי שמרת:

אתה מבקש למעשה בקרה רוחבית, איך רואים בממשלה שכסף שעובר ממשרד אחד למשרד שני באמת מנוצל.

היו"ר משה גפני:

כן. 

אורי שמרת:

זאת בקרה רוחבית.

היו"ר משה גפני:

בסדר.  רוחמה, אנחנו מעבירים ושנינו מבקשים רביזיה.


אנחנו מצביעים.

ה צ ב ע ה

פניות מספר 653 עד 655 – אושרו

רביזיה של חברת הכנסת רוחמה אברהם ושלי עד אשר נקבל את הפירוט ואנחנו רוצים אותו בכתב.

אורי שמרת:

אתם מדברים על פירוט של הישובים שמקבלים את הכספים בהתאם לתוכניות החומש. נכון? ישובים וקריטריונים. אתם מבקשים בהתאם להחלטות ממשלה.

היו"ר משה גפני:

הממשלה לא אומרת לנו שום דבר. אנחנו מבקשים לדעת את שמות הישובים בהם זה מתנהל ואני מבקש לקבל זאת בכתב, ואני מבקש לדעת איך נעשית הבקרה לאחר שמועבר הכסף שבאמת הכסף מגיע ליעדו ולא קורה משהו בדרך.

רוחמה אברהם בלילא:

שמות הישובים. אני רוצה לדעת על פי איזה קריטריונים.

אורי שמרת:

כמובן. ואיך נעשית הבקרה שלדעתי זאת שאלה רוחבית.

רוחמה אברהם בלילא:

שאלה רוחבית או לא רוחבית, אבל תענה עליה.

היו"ר משה גפני:

אנחנו חוזרים לפניות מספר 617 ו-618 –
רונן ברוך:

רונן ברוך, מנהל אגף נכסי נפקדים במשרד האוצר. יש סעיף תקציבי בתקציבו של האפוטרופוס על פיו אנחנו מחלקים מלגות לסטודנטים מוסלמים ישראלים. המלגות מחולקות על פי החלטות של ועדה המורכבת מנציגי ציבור ערבים ופועלת במשרד ראש הממשלה. קובעים את הקריטריונים כל שנה.

רוחמה אברהם בלילא:

מחדש?

רונן ברוך:

כן, לפי הצרכים הלימודיים.

היו"ר משה גפני:

בכמה כסף מדובר?

רונן ברוך:

השנה בתקציב שלי יש כ-800 אלף שקלים ואני ביקשתי הגדלה.

היו"ר משה גפני:

בכמה סטודנטים מדובר?

רונן ברוך:

קרוב לאלף סטודנטים יקבלו מלגה.

היו"ר משה גפני:

איפה הם גרים?

רונן ברוך:

בישראל כמובן.

היו"ר משה גפני:

אז מה זה קרן המלגות של ה-וואקף?

רונן ברוך:

זאת היסטוריה. בשנת 1965 היה תיקון בחוק נכסי נפקדים ויש סעיף מסוים.

רוחמה אברהם בלילא:

הכסף שממשלת ישראל משלמת, גולת הכותרת היא שזה תחת ה-וואקף?

רונן ברוך:

כן. נכסי הקדש.

רוחמה אברהם בלילא:

זאת אומרת,  סטודנט מוסלמי שגר בישראל.

רונן ברוך:

ולומד אך ורק במוסדות מוכרים בישראל.

רוחמה אברהם בלילא:

לא משנה. כאשר הוא מקבל את התקציב של אלפיים שקלים במקרה הזה, תחת איזה כותרת הוא מקבל את הכסף הזה?

רונן ברוך:

הוא מקבל את הכסף ממשרד האוצר.

רוחמה אברהם בלילא:

ממשרד האוצר או מה-וואקף?

רונן ברוך:

מהאפוטרופוס על נכסי נפקדים.

היו"ר משה גפני:

היא שואלת האם הוא מקבל את זה מה-וואקף או מקבל את זה ממשרד האוצר?

רונן ברוך:

הוא מקבל את זה ממשרד האוצר. 

רוחמה אברהם בלילא:

הוא מקבל שיק ממשרד האוצר?

היו"ר משה גפני:

למה ה-וואקף בעניין?

רונן ברוך:

במקור אלה נכסי הקדש שהוקנו לאפוטרופוס ב-1948 ומתוך השווי הכספי שלהם משלמים את ההקצבה הזאת.

רוחמה אברהם בלילא:

אני לא מבינה את הדבר הזה.

היו"ר משה גפני:

אנחנו מצביעים.

ה צ ב ע ה

פניות מספר 617 ו-618 – אושרו פה אחד


תודה רבה. הישיבה נעולה.

הישיבה ננעלה בשעה 13:25

